**Sumptre** (*Nyssa sylvatica*) er et løvfellende tre i sumptrefamilien som vokser i østlige Nord-Amerika. 

Arten blir 5–30 m høy. Den grå barken blir tidlig grovt furet med brede, vertikale ribber. Bladene varierer i form fra omvendt eggformede til elliptiske; de er 5,5–12 cm lange og 3,5–6,5 cm brede med en glinsende overside. De er som regel helrandede, men kan ha noen få grove tenner ytterst. Om høsten er bladene skarlagensrøde og gylne og blir til slutt mørkerøde.

De små grønnhvite blomstene sitter ved basis av nye skudd og er rike på nektar. Noen blomster er tvekjønnede, men rene hann- og hunnblomster er vanligst. I praksis er trærne sannsynligvis særbu. Hannblomstene sitter 2–5 sammen, og hunn- og tvekjønnede blomster sitter 3–5 sammen. Frukten er en svart til blå steinfrukt, som er 8–12 mm lang.

Det norske navnet «sumptre» er misvisende for *Nyssa sylvatica* i snever betydning. Denne arten foretrekker godt drenert og løs jord i motsetning til den nærstående *Nyssa biflora* og andre *Nyssa*-arter. *Nyssa biflora* regnes ofte som en varietet av sumptre, *Nyssa sylvatica* var. *biflora*.

Sumptre vokser for det meste i lavlandet, men finnes opptil 910 moh. i Nord-Carolina. Arten dominerer aldri i noen skogtype, men kan finnes sammen med mange andre treslag, for eksempel svartask, kvitalm, rødlønn, virginiaeiner, weymouthfuru, kviteik, fargeeik, rødeik, tulipantre, kanadahemlokk, sumpeik, ambratre, sumpfuru, virakfuru, *Celtis laevigata*, grønnask, atlantersypress, *Magnolia virginiana* og *Persea borbonia*.

Nordgrensen for utbredelsen strekker seg fra sørvestre Maine gjennom New York, sørligste Ontario, sentrale Michigan, Illinois og sentrale Missouri. Vestgrensen går gjennom østlige Oklahoma og østlige Texas. Arten mangler i Mississippi-deltaet, nedre del av Mississippi-dalen og i sørlige Florida. Isolerte bestander finnes i sentrale og sørlige Mexico.

Dette treet er viktig for dyrelivet. Mange pattedyr og fugler eter fruktene. Hvithalehjort forsyner seg av unge skudd. Trærne er ofte hule og har stor betydning for hulerugende fugler, ekorn og flaggermus. Blomstene er viktige for honningbier. Treet plantes i parker og store hager på grunn av de praktfulle høstfargene.

Galleri
-------

* StammeStamme
* BladverkBladverk
* BlomsterBlomster
* Umoden fruktUmoden frukt
* HøstfargeHøstfarge

Kilder
------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 365. ISBN 82-10-01282-7.
* C.E. McGee. «Black Tupelo». *Silvics of North America*. Besøkt 27. juni 2017.
* «*Nyssa sylvatica*». Flora of North America. Besøkt 27. juni 2017.
* «Blackgum (*Nyssa sylvatica*)». Carolina Nature. Besøkt 27. juni 2017.

Eksterne lenker
---------------

* (en) *Sumptre* i Encyclopedia of Life Rediger på Wikidata

* (en) *Sumptre* i Global Biodiversity Information Facility Rediger på Wikidata

* (en) *Sumptre* hos ITIS Rediger på Wikidata

* (en) *Sumptre* hos NCBI Rediger på Wikidata

* (en) *Sumptre* hos The International Plant Names Index Rediger på Wikidata

* (en) *Sumptre* hos Tropicos Rediger på Wikidata

* (en) *Kategori:Nyssa sylvatica* – bilder, video eller lyd på Wikimedia Commons Rediger på Wikidata

* *Nyssa sylvatica* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |